Document ID: 31988R2387

*****
ΚΑΝΟΝΙΣΜΟΣ (ΕΟΚ) αριθ. 2387/88 ΤΗΣ ΕΠΙΤΡΟΠΗΣ
της 29ης Ιουλίου 1988
που τροποποιεί τον κανονισμό (ΕΟΚ) αριθ. 2096/88 για την προσωρινή αναστολή της πώλησης βουτύρου από δημόσιο απόθεμα δυνάμει του κανονισμού (ΕΟΚ) αριθ. 2315/76
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 2315/76 της Επιτροπής της 24ης Σεπτεμβρίου 1976 σχετικά με την πώληση βουτύρου από δημόσιο απόθεμα (3), όπως τροποποιήθηκε τελευταία από τον κανονισμό (ΕΟΚ) αριθ. 442/88 (4), ανεστάλη από τον κανονισμό (ΕΟΚ) αριθ. 2096/88 της Επιτροπής (5)· ότι τα άρθρα 3α και 4α του κανονισμού (ΕΟΚ) αριθ. 2315/76 προβλέπουν την πώληση βουτύρου από δημόσιο απόθεμα, κάτω από ορισμένες προϋποθέσεις, με σκοπό την παροχή επισιτιστικής βοήθειας και προς όφελος ιδρυμάτων και ενώσεων χωρίς κερδοσκοπικό χαρακτήρα· ότι οι λόγοι για τους οποίους ανεστάλη ο κανονισμός (ΕΟΚ) αριθ. 2315/76 από τον κανονισμό (ΕΟΚ) αριθ. 2096/88 δεν αφορούν τις δραστηριότητες αυτές· ότι, κατά συνέπεια, είναι σκόπιμο να επιτραπεί η εφαρμογή των προαναφερθέντων άρθρων 3α και 4α· ότι, εντούτοις, για να αποφευχθούν διαταραχές στην αγορά, είναι σκόπιμο να αυξηθεί το ποσό της εγγύησης που αναφέρεται στο άρθρο 4α·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 2096/88 προστίθεται το ακόλουθο εδάφιο:
«Εντούτοις, ο κανονισμός (ΕΟΚ) αριθ. 2315/76 εξακολουθεί να ισχύει όσον αφορά τις ενέργειες που αναφέρονται στα άρθρα 3α και 4α. Το ποσό της εγγύησης που αναφέρεται στο άρθρο 4α παράγραφος 2 ισούται με τη μείωση της τιμής που προβλέπεται στην παράγραφο 1 του εν λόγω άρθρου, προσαυξημένη κατά 30 ECU.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουλίου 1988.

Labels: 3
17